
privind aprobarea participării Municipiului Timişoara în calitate de partener 15 la proiectul „TRansfering Actions iN Sustainable mobility For European Regions” -  0323 R1 PIMMS TRANSFER –  (Transferul de acţiuni în cadrul mobilităţii durabile pentru regiunile europene) şi aprobarea cofinanţării în valoare de 16.473,95 euro + T.V.A aferentă
Creşterea urbanizării, a densităţii populaţiei şi a mobilităţii acesteia conduc la apariţia unor noi probleme de ordin economic, ecologic şi de sănătate pentru oraşe şi locuitorii acestora, ca urmare a utilizării în mod excesiv a automobilelor, prin producerea de aglomerări şi poluare. Oportunitatea oferită cetăţenilor noilor state membre ale Uniunii Europene de a beneficia de automobile personale precum şi accelerarea acestei tendinţe în urma investiţiilor străine în aceste ţări trebuie să fie compensată prin oferirea unor măsuri alternative cum este managementul mobilităţii. Promovarea acestor măsuri este cu atât mai importantă în noile State Membre, mai ales dacă avem în vedere faptul că cetăţenii acestor state nu beneficiază de alternative satisfăcătoare pentru folosirea automobilelor, precum transportul public sau infrastructură pentru transportul cu bicicleta.

Platforma Europeană pentru Managementul Mobilităţii (The European Platform On Mobility Management - EPOMM) prevede că partea fundamentală a managementului mobilităţii este reprezentată de utilizarea măsurilor precum informarea sau coordonarea serviciilor actuale (“soft measures”) în vederea creşterii efectivităţii măsurilor (“hard measures”) care privesc planificarea şi organizarea traficului. Realizarea efectivă a managementului mobilităţii în vederea reducerii aglomerărilor, precum şi creşterea calităţii vieţii cetăţenilor din aceste oraşe prin reducerea emisiilor poluante sunt politici publice stabilite în puţine regiuni europene. În acest sens, proiectul „PIMMS Transfer” va susţine creşterea mobilităţii prin promovarea şi transferul tehnicilor efective de management către factorii de decizie locali şi regionali.
Obiectivul general al proiectului este stimularea şi îmbunătăţirea unor modalităţi durabile de transport, prin creşterea nivelului de implementare a unor strategii şi politici în ceea ce priveşte managementul mobilităţii, precum şi extinderea şi promovarea bunelor practici din managementul mobilităţii.

Proiectul PIMMS Transfer este finanţat în cadrul programului de cooperare interregională INTERREG IV C, tipul de intervenţie: (1) Iniţiative la nivel regional, axa prioritară 2: Mediul şi prevenirea riscului, sub-tema: Energia şi transportul public durabil şi se derulează în perioada septembrie 2008-septembrie 2011.
Municipiul Timişoara participă în calitate de partener 15 alături de Consiliul Local din Londra (UK) în calitate de Lider de Proiect şi de alţi parteneri din oraşele Graz (AT), Stockholm (SE), Treviso (IT), Almada (PT), Frankfurt (DE), Serres (EL), Bratislava (SK), Klaipėda (LT), Maribor (SI), Larnaca (CY), Gdansk (PL), Sofia (BG) şi Universitatea Erasmus (NL).
Bugetul total al proiectului este de 3.296.955,76 euro, bugetul alocat Municipiului Timişoara în calitate de partener 15 este de 109.826,32 euro. 

Din bugetul total al Municipiului Timişoara, 85% reprezintă asistenţă financiară nerambursabilă din Fondul European de Dezvoltare Regională, iar 15% o constituie contribuţia partenerului la prezentul proiect.

Având în vedere O.U.G. 64/2009 privind gestionarea financiară a instrumentelor structurale şi utilizarea acestora pentru obiectivul convergenţă, Manualul programului, precum şi Ordinul nr. 298/06.05.2009 privind aprobarea categoriilor de cheltuieli eligibile emis de Ministerul Dezvoltării Regionale şi Locuinţei, în cadrul programului INTERREG IV C, în bugetul local va fi prevăzută întreaga sumă aferentă cofinanţării partenerului, respectiv 16.473,95 euro + T.V.A aferentă.
Din suma de 16.473,95 euro + T.V.A aferentă -15% din valoarea bugetului Municipiului Timişoara 13% vor fi recuperaţi prin cereri de rambursare după efectuarea controlului de prim nivel de către Ministerul Dezvoltării Regionale şi Locuinţei în calitate de Autoritate Naţională pentru programul INTERREG IV C.

Având în vedere cele menţionate mai sus, precum şi oportunitatea şi necesitatea aplicării acestui tip de  măsuri în contextul actual al traficului urban din Timişoara,
Propunem
comisiilor din cadrul Consiliului Local al Municipiului Timişoara

- aprobarea participării Municipiului Timişoara, în calitate de partener 15 în cadrul proiectului - TRansfering Actions iN Sustainable mobility For European Regions (Transferul de acţiuni în cadrul mobilităţii durabile pentru regiunile europene) – cod proiect 0323R1 - PIMMS TRANSFER, conform Acordului de parteneriat prevăzut în Anexa care face parte integrantă din prezenta hotărâre.
- aprobarea alocării în bugetul local a contravalorii în lei a sumei de 16.473,95 euro + T.V.A. aferentă ce constituie cheltuieli eligibile, reprezentând cofinanţarea Municipiului Timişoara în calitate de partener la implementarea proiectului.

